|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Notat  |  |  | | --- | --- | | Saksbehandler/innvalgsnr: | | | Liv Marie Nygaard - 22073742 | | | Vår dato: | 21.03.2013 | | Vår referanse: | 2010/004462-052 | |  |  | |  | | | |
| Til: | Postmottak øst, Postmottak sør, Postmottak vest, Postmottak midt, Postmottak nord |
| Fra: | Trafikksikkerhetsseksjonen |
| Kopi: |  |

|  |
| --- |
| Tilstandsundersøkelse kap 3/2013 - Bruk av piggdekk |

**1. Innledning**

Tilstandsundersøkelse kap. 3/2013 - Bruk av piggdekk, ble gjennomført i ukene 5, 6 eller 7. Undersøkelsen ble gjennomført i alle regionene.

**2. Bakgrunn**

I NVVP 1998-2007 er det vedtatt at det skal gjennomføres en rekke tilstandsundersøkelser for å kartlegge utviklingen i en del parametere som påvirker sikkerheten og forurensing fra vegtrafikken. Bruken av piggdekk er vist å påvirke produksjonen av svevestøv som igjen kan føre til en økning av lunge- og luftveissykdommer. En interdepartemental gruppe fremla i desember 1996 en rapport med "Forslag til en politikk for redusert bruk av piggdekk". På dette grunnlaget vedtok Stortinget hjemmel for å innføre piggdekkgebyr som et av flere mulige stimulansetiltak for økt bruk av piggfrie vinterdekk. Vedtaket var særlig myntet på de fire største byene Oslo, Stavanger, Bergen og Trondheim, som samtlige har vedtatt å innføre piggdekkgebyr. Oslo avviklet ordning for en periode, Trondheim er inne i en slik periode nå, mens Stavanger ikke har etablert den ennå. I Oslo og Bergen koster det kr 1.200 pr sesong å kjøre med piggdekk. Ordningen har også vært vurdert som stimulansetiltak i Drammen, Grenland og Tromsø. Lav piggdekkbruk er ikke et mål i seg selv, men et virkemiddel for å redusere støvproblemet der dette er et helseproblem. Statens vegvesen ønsker med utgangspunkt i dette å ha en løpende oversikt over piggdekkbruken.

**3. Metode**

For å følge opp dette vedtaket og for å følge utviklingen i piggdekkbruk på landsbasis og i byer og byområder gjennomfører Statens vegvesen årlig registreringer av piggdekkbruken rundt i landet.

For registrering av piggdekkbruken på landsbasis, og utenom de større byene og byområdene, er tellemetoden som er valgt at det i hver region skal registreres minst 1000 lette og 100 tunge kjøretøy på utvalgte, større bensinstasjoner. Resultatene fra disse tellingene er gjengitt i kapitel 4.

I byer og byområder registreres det piggdekkbruk på utvalgte bensinstasjoner, parkeringsplasser og p-hus følgende steder:

Region øst: Lillehammer, Hamar, Oslo, Fredrikstad/Sarpsborg

og kommunene Asker/Bærum.

Region sør: Drammen og Kristiansand og kommunene Skien/Porsgrunn

Region vest: Bergen og kommunene Stavanger/Sandnes.

Region midt: Trondheim og Ålesund.

Region nord: Tromsø.

I Oslo, Bergen, Trondheim og Stavanger/Sandnes skal det registreres minst 2000 lette og 200 tunge kjøretøy. I øvrige byer og byområder skal det registreres minst 1000 lette og 100 tunge kjøretøy. Resultatene fra disse tellingene er gjengitt i kapitel 6.

Det skal registreres på de samme bensinstasjonene og p-plasser/hus hvert år, og bilene må stå stille og være godt synlig for å kunne bli registrert. Dette gjøres for å sikre sammenlignbare resultater. Registreringene gjennomføres i løpet av ukene 5, 6 eller 7.

Tellinger etter dette opplegget ble første gang gjennomført februar 1998. Fra 2009 begynte vi å supplere tellingene på bensinstasjonene i byene med tellinger på utvalgte parkerings-plasser/hus.

**4. Resultater fra undersøkelsen på landsbasis i 2013**

De resultatene som presenteres i dette kapitelet gjelder den landsomfattende undersøkelsen utenfor de byer og byområder som er nevnt i punkt 3.

Totalt ble det under årets undersøkelse registrert 10 143 lette og 1 309 tunge kjøretøy.


Tabellen nedenfor viser andel piggfrie kjøretøy i % fordelt på lette og tunge kjøretøy for hele landet for årene 2010 til 2013.

**Tabell 1 – Andel piggfrie kjøretøy (%) \***

|  |  |  |  |
| --- | --- | --- | --- |
| **År** | **Andel piggfri lette** | **Andel piggfri tunge** | **Andel piggfri alle** |
| 2010 | 46,2 % | 64,1 % | 48,2 % |
| 2011 | 53,7 % | 70,6 % | 55,5 % |
| 2012 | 57,1 % | 76,6 % | 59,7 % |
| 2013 | 56,6 % | 74,9 % | 58,5 % |

\* Vektet med trafikkarbeid

**Tabell 2 – Piggdekkandeler 2013 for hver region**



For å se hvor stor del av trafikkarbeidet som foregår med piggfrie dekk, er regionsandelene vektet med regionenes andel av trafikkarbeidet i Norge.

Figurene 1, 2 og 3 viser piggfriandelen fordelt på regionene.

**Figur 1 – Piggfriandel lette kjøretøy (Regionsvis)**



**Figur 2 - Piggfriandel tunge kjøretøy (Regionsvis)**



**Figur 3 - Piggfriandel alle kjøretøy (Regionsvis)**



Den landsomfattende undersøkelsen, utenfor de store byene og byområdene, viser en liten nedgang i piggfriandelen i forhold til 2012. For lette kjøretøyer er det en nedgang på 0,5 prosentpoeng og for tunge kjøretøyer en nedgang på 1,7 prosentpoeng. Dette gir en nedgang på 1,2 prosentpoeng for landet totalt.

**5. Utvidet undersøkelse om bruk av piggdekk i byer og byområder**

Vegstøv er den viktigste enkeltfaktoren som forårsaker overskridelse av grenseverdiene for lokal luftkvalitet mht svevestøv (PM10). I piggdekksesongen kan biler som kjører med piggdekk skape store mengder PM10 særlig når været er mildt, det er lite vind og vegbanen er tørr. I byer hvor folk bor tett inntil vegen skaper dette konflikt. Vi har sett at problemene med vegstøv reduseres betraktelig når piggfriandelen øker. Stortinget har satt 80 prosent piggfritt som mål for de største byene. Bergen kommune har satt 90 % som mål, mens Oslo har vedtatt varig bruk av piggdekkgebyr.

**6. Resultater fra undersøkelsen i byene og byområdene 2013**

Oslo og Bergen er landets mest piggfrie byer. Tellinger viser at hhv 86 og 85 prosent av bilene kjører med piggfrie dekk i 2013.

Asker/Bærum og Drammen følger bak med hhv 82 og 81 prosent med Fredrikstad/Sarpsborg (79) og Stavanger/Sandnes (75) på plassene bak.

Tellingene i Trondheim viser en nedgang på piggfriandelen på 6 prosentpoeng, noe som kan forklares med at de av gått bort fra bruk av piggdekkavgift. For Kristiansand og Hamar viser tellingene en nedgang i piggfriandelen på 10 prosentpoeng. I februar 2013 var derfor piggfriandelen i Trondheim 65 %, Kristiansand 60 % og Hamar 49 %. Skien/Porsgrunn har økt sin piggfriandel med 8 prosentpoeng og ligger nå på 63 %.

Det er fortsatt noen byer som henger litt igjen; Tromsø med kun 14 %, Ålesund med 49 % og Lillehammer med 47 % piggfrie dekk.

Resultatene fra registreringene i de største byene og byområdene er presentert i tabell 3.

**Tabell 3 – Piggfriandelen i prosent i byer og byområder 2013**

|  |  |  |
| --- | --- | --- |
|  | Piggfri-andel 2013 (%) | Endring  2012-2013 (%) |
| Oslo | 86 % | 1 % |
| Bergen | 85 % | 2 % |
| Asker og Bærum | 82 % | -2 % |
| Drammen | 81 % | 4 % |
| Fredrikstad og Sarpsborg | 79 % | 6 % |
| Stavanger og Sandnes | 75 % | 3 % |
| Trondheim | 1. % | -6 % |
| Skien og Porsgrunn | 63 % | 8 % |
| Kristiansand | 60 % | -10 % |
| Hamar | 49 % | -10 % |
| Ålesund | 49 % | 10 % |
| Lillehammer | 47 % | 2 % |
| Tromsø | 14 % | 1 % |

**7. Måloppnåelse**

Det er de samme tellepunktene som brukes hvert år og tellingen gir derfor et godt bilde på hvordan piggfriandelen endrer seg fra år til år over tid.

For piggdekkbruk i store byer og byområder har Stortinget satt 80 % piggfritt som operativt mål. Det er kun Oslo, Bergen, Asker/Bærum og Drammen som har nådd dette målet. I tillegg har kommunene Oslo og Bergen vedtatt et enda høyere mål.

|  |
| --- |
|  |